VENDIM
Nr. 112, datë 9.7.2020

MBI MIRATIMIN E “RREGULLORES PËR PROFILET E STANDARDIZUARA TË NGARKESËS PËR KATEGORI TË CAKTUARA KLIENTËSH, NË RAST SE TË DHËNAT E MATJEVE TË NEVOJSHME PËR LLOGARITJEN E DISBALANCAVE NUK JANË TË DISPONUESHME”

Në mbështetje të neneve 16; 69, germa “f”; 86, pika 6, të ligjit nr. 43/2015, “Për sektorin e energjisë elektrike”, të ndryshuar; të neneve 15 dhe 26 të “Rregullores së organizimit, funksionimit dhe procedurave të ERE-s”, miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 9.7.2020, mbasi shqyrtoi relacionin, nr. 78/6, datë 29.6.2020, të hartuar nga drejtoritë teknike, në lidhje me miratimin e “Rregullores për profilet e standardizuara të ngarkesës për kategori të caktuara klientësh, në rast se të dhënat e matjeve, të nevojshme për llogaritjen e disbalancave, nuk janë të disponueshme”, 
konstatoi se: 
- ERE, me vendimin nr. 202, datë 12.12.2019, ka filluar procedurën për shqyrtimin dhe miratimin e “Rregullores për profilet e standardizuara të ngarkesës për kategori të caktuara klientësh, në rast se të dhënat e matjeve, të nevojshme për llogaritjen e disbalancave, nuk janë të disponueshme”; 
- Pas marrjes së vendimit për fillimin e procedurës ERE me shkresën me nr. 32/57, datë 16.12.2019 njoftoi në median e shkruar palët e interesuara, si dhe me shkresën nr. 850 prot., datë 13.12.2019 palët e interesit për të shprehur komentet dhe sugjerimet e tyre lidhur me këtë draftrregullore;
- Ministria e Infrastrukturës dhe Energjisë (MIE), me shkresën me nr. 525/6, datë 24.12.2019, u shpreh parimisht dakord mbi propozimet e Shoqërisë OSHEE sh.a., por kërkoi që kjo rregullore të hyjë në fuqi brenda një afati me të arsyeshëm, të vlerësuar nga ERE, në përputhje me detyrimet ligjore dhe nënligjore të sektorit të energjisë elektrike, si dhe angazhimit sipas direktivave të Bashkimit Evropian;
- Shoqata Shqiptare e Furnizuesve të Energjisë Elektrike (AEES), me shkresën me nr. 35, datë 13.1.2020, propozon që: 
- Në nenin 11 të rregullores të shtohen dy pika si më poshtë:
1. Në rast se OSSH-ja nuk paraqet për miratim në ERE “Profilet fillestare të standardizuara të ngarkesës”, brenda një afati 30-ditor nga data e fundit në të cilën përcaktohej detyrimi i OSSH-së për t’i dërguar në ERE për miratim, këto profile hartohen dhe miratohen nga ERE, dhe i dërgohen OSSH-së dhe OST-së për zbatim.
2. Në rast se OSSH-ja nuk paraqet për miratim në ERE përditësimin e “Profileve të standardizuara të ngarkesës”, profilet aktuale në fuqi do të aplikohen automatikisht edhe në vitin pasardhës. 
- Neni 13 i rregullores që lidhet me “Hyrjen në fuqi të rregullores” të riformulohet si më poshtë; 
- Këto rregulla do të hyjnë në fuqi pas miratimit nga Bordi i ERE-s.
- Komenti i tretë lidhet me kapacitetin teknik të OST-së për të përllogaritur disbalancat në përputhje me përcaktimin e pikës 6, të nenit 8, të “Rregullave të përkohshme për mekanizmin balancues të energjisë elektrike”, në rast se OST-ja nuk e ka akoma kapacitetin për t’i përllogaritur disbalancat nëpërmjet softit të menaxhimit të sistemit elektroenergjetik, ERE mund të përcaktojë në “Rregullore” një afat, bazuar në të cilin disbalancat do të përllogariten automatikisht nga sistemi dhe jo manualisht;
- Sekretariati i Komunitetit të Energjisë, me shkresën me nr. 21/7, datë 16.1.2020, shprehu dakordësinë e ndër të tjera propozoi, që:
- Duke marrë në konsideratë vonesën në implementimin e PSN-së (profileve standarde të ngarkesës), hyrja në fuqi e tyre duhet të jetë menjëherë me marrjen e vendimit nga Bordi i ERE-s.
- OSSH-ja të përcaktojë PSN-në për kategori të ndryshme klientësh jo më vonë se tetori 2020.
- ERE të përcaktojë që PSN-ja të jenë të aplikueshme për klientët dhe furnizuesit nga 1 janari 2021.
- Pas marrjes së këtyre komenteve, ERE, me shkresën me nr. 126, datë 22.1.2020, njoftoi zhvillimin e një seancë dëgjimore, me përfaqësues të OSSH-së, OST-së, MIE-s, AK-së, Dhomës së Tregtisë dhe Industrisë, Shoqatës për Mbrojtjen e Konsumatorit, Shoqatës së Konsumatorit Shqiptar, Shoqatës Konsumatori në Fokus, Zyrës për Mbrojtjen e Konsumatorit. 
- Në seancën dëgjimore të datës 28.1.2020 morën pjesë përfaqësues të OSSH sh.a., OST sh.a., Autoritetit të Konkurrencës (AK), AEES-së dhe Dhomës së Tregtisë dhe Industrisë. 
- OSSH sh.a. në seancë bëri me dije se i qëndronte edhe njëherë problematikave të saj të shprehura edhe procedurës së shqyrtimit të kësaj rregulloreje, por pavarësisht kësaj OSSH sh.a. u shpreh që, brenda datës 20.2.2020 do të paraqiste në ERE, një draftpërfundimtar të rregullores për profilet e standardizuara të ngarkesës ku do të reflektonte komentet dhe sugjerimet përfundimtare të saj.
- OST-ja për këtë rast u shpreh që, për arsye sigurie nuk mund të lejojë aksesin në bazën e saj të të dhënave, ndërkohë që në zbatim të planit të rimëkëmbjes së sektorit të energjisë elektrike, duhet të krijohet një bazë e veçantë të dhënash ku mund të aksesojë OSSH sh.a., dhe deri në atë moment të dhënat do të jepen vetëm nga OST-ja nëpërmjet tabelave për sa i përket kategorisë së klientëve në nivel tensioni 35kV. 
- AK-ja u shpreh parimisht dakord me draftrregulloren, por duke sugjeruar hyrjen e saj në fuqi në një kohë sa më të shpejtë, duke pasur në konsideratë vonesat e deritanishme në propozimin dhe miratimin e saj dhe për të mos penguar më tej, daljen në treg të lirë të klientëve të energjisë elektrike.
- AEES-ja shprehu sërish në seancë qëndrimin e mbajtur më herët me shkresën me nr. 35, datë 13.1.2020, duke theksuar edhe njëherë domosdoshmërinë e miratimit në një kohë sa më të shpejtë dhe hyrjen në fuqi të rregullores në mënyrë që të mos ketë më pengesa për klientët fundorë që duan të dalin në treg të lirë, si edhe për furnizuesit potencialë për përzgjedhjen e klientëve të tyre.
- Dhoma e Tregtisë dhe Industrisë shprehu shqetësimin e saj për vonesën e propozimit të këtij akti nga ana e OSSH sh.a., duke e konsideruar si pengesë për bizneset në fushën e energjisë (siç janë furnizuesit), por edhe për klientët fundorë në ushtrimin e së drejtës së tyre ligjore për daljen në treg të lirë. 
- Draftrregullorja u dërgua nga OSSH sh.a., me shkresën nr. 1944 prot., datë 17.3.2020, prot. duke integruar në rregullore dhe metodologjinë e hartimit të profileve standarde të ngarkesës. 
- Procedura e hapur nga ERE me vendimin nr. 202, datë 12.12.2019, në zbatim të sa parashikuar në legjislacionin në fuqi, ka për qëllim vetëm miratimin e “Rregullores për profilet e standardizuara të ngarkesës” dhe jo të metodologjisë së përgatitjes së këtyre profileve të standardizuara të ngarkesës e cila është në kompetencën dhe diskrecionin e OSSH-së. 
- Duke pasur në konsideratë korrespondencat dhe komentet e sipërpërmendura nga grupi i punës u përpunua draftrregullorja në vijim duke marrë në konsideratë dhe duke integruar në rregullore:
- Propozimet e AEES-it për ndryshime në nenin 11 të rregullores ku shtohet pika si më poshtë:
OSSH-ja duhet të hartojë dhe të publikojë “Profilet e standardizuara të ngarkesës”, brenda një afati 4-mujor nga hyrja në fuqi e kësaj rregullore. Në çdo rast tjetër profilet e standardizuara të ngarkesës do të hartohen dhe publikohen sipas përcaktimeve të pikave 4 dhe 5, të nenit 8, të rregullores.
- Propozimet e Ministrisë së Infrastrukturës dhe Energjisë, Sekretariatit të Komunitetit të Energjisë dhe AEES-së në lidhje me ndryshime në nenin 14 të rregullores që parashikon hyrjen në fuqi të saj si më poshtë:
Rregullorja hyn në fuqi menjëherë pas botimit në Fletore Zyrtare.
- Propozimet e OSSH-së lidhur me kategoritë e klientëve për të cilët do të hartohen profilet e standardizuara.
Neni 9 “Kategoritë e klientëve” u ndryshua si më poshtë:
1. OSSH-ja duhet të përgatisë profile të standardizuara të ngarkesës për kategoritë bazë të identifikuara (privat, buxhetorë, jobuxhetorë, familjarë) sipas nivele të tensionit.
Për gjithë sa më sipër cituar, Bordi i ERE-s 

VENDOSI:

1. Miratimin e “Rregullores për profilet e standardizuara të ngarkesës për kategori të caktuara klientësh, në rast se të dhënat e matjeve, të nevojshme për llogaritjen e disbalancave, nuk janë të disponueshme” (bashkëlidhur).
2. OSSH sh.a. nëpërmjet akteve të brendshëm të përcaktojë modalitetet teknike për hartimin e profileve të standardizuara të ngarkesës.
3. Profilet standarde të ngarkesës të hartuar sipas kësaj rregullore bëhen të aplikueshme për klientët dhe furnizuesit nga 1 janari 2021.
[bookmark: _GoBack]Ky vendim hyn në fuqi pas botimit në Fletoren Zyrtare. 
Për këtë vendim mund të kërkohet rishikim në ERE, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

KRYETAR
Petrit Ahmeti

RREGULLORE 
PËR PROFILET E STANDARDIZUARA TË NGARKESËS PËR KATEGORI TË CAKTUARA KLIENTËSH, NË RAST SE TË DHËNAT E MATJEVE, TË NEVOJSHME PËR LLOGARITJEN E DISBALANCAVE, NUK JANË TË DISPONUESHME

Miratuar me vendimin e Bordit të ERE-s nr. 112, datë 9.7.2020.

Neni 1
Baza ligjore

Kjo rregullore hartohet në mbështetje të neneve 69, germa “f” dhe 86, pika 6, të ligjit nr. 43/2015, “Për sektorin e energjisë elektrike”, të ndryshuar. 
 
Neni 2
Qëllimi

Kjo rregullore siguron zbatimin e përcaktimeve të pikës 6, të nenit 86 dhe germës “f”, të nenit 69 të ligjit nr. 43/2015, “Për sektorin e energjisë elektrike”, i ndryshuar, dhe aplikohen në përputhje me detyrimet e Traktatit të Komunitetit të Energjisë, që të mundësojnë hapjen e tregut me pakicë të energjisë elektrike në vendin tonë, në rastet kur klientët kërkojnë të ndryshojnë furnizuesin e energjisë elektrike.

Neni 3
Fusha e zbatimit 

1. Kjo rregullore vendos:
i. kriteret për përcaktimin e profileve standarde të ngarkesës që aplikohen për çdo kategori klientësh fundorë për të cilët matja e konsumit real në intervale kohore nuk është e disponueshme;
ii. kriteret sipas të cilave Operatori i Sistemit të Shpërndarjes duhet të hartojë dhe implementojë profilet e standardizuara të ngarkesës që do të përdoren për kategori të caktuara klientësh në rast se të dhënat e matjeve, të nevojshme për llogaritjen e disbalancave, nuk janë të disponueshme;
iii. kriteret në bazë të cilave Operatori i Sistemit të Shpërndarjes ushtron aktivitetin e tij në lidhje me përmbushjen e kushteve teknike për klientët në mënyrë që ata të jenë të aftë të ndryshojnë furnizuesin e tyre në treg të liberalizuar. 
2. Kjo rregullore përcakton marrëdhënien midis Operatorit të Sistemit të Shpërndarjes, dhe furnizuesve të cilët furnizojnë klientin fundor, disbalancat e të cilëve do të llogariten sipas një profili të standardizuar të ngarkesës. 

Neni 4
Përkufizimet 

1. Termat e përdorur, por që nuk përcaktohen në këtë rregullore kanë kuptimin që është dhënë për këta terma në ligjin nr. 43/2015 “Për sektorin e energjisë elektrike”, i ndryshuar.
2. “Profili ngarkesës” paraqet diagramin e ndryshimit të ngarkesës elektrike shprehur në njësinë W (Watt) kundrejt një intervali kohe të përcaktuar.
3. “Profilet e konsumit reale apo të standardizuara të ngarkesës” paraqesin konsumin e energjisë elektrike në intervale kohore të barabarte me intervalin kohor të llogaritjes së disbalancave. 
4. “Intervali kohor i llogaritjes së disbalancave” është njësia kohore sipas së cilës disbalancat e palëve përgjegjëse për balancim llogariten. Ky interval kohor përcaktohet në rregullat e balancimit të energjisë elektrike. 
5. “Profili i konsumit real” është konsumi faktik i energjisë elektrike, sipas treguesve të sistemit të matjes të instaluar në pikën e matjes së energjisë elektrike për klientin. 
6. “Profili i standardizuar i ngarkesës” është një profil konsumi i përgatitur nga Operatori i Sistemit të Shpërndarjes për kategori të caktuara të klientësh në rast se të dhënat e matjeve të nevojshme për llogaritjen e disbalancave, nuk janë të disponueshme. Profili i standardizuar i ngarkesës do të hartohet për një interval kohor të njëjtë me intervalin kohor të llogaritjes së disbalancave.
7. “Operatori i Sistemit të Shpërndarjes” është Operatori i Sistemit të Shpërndarjes (OSSH) sh.a.
8. “Furnizues i Mundësisë së Fundit (FMF)” është një furnizues i caktuar në përputhje me ligjin për sektorin e energjisë elektrike, i cili ofron për një periudhë të kufizuar kohe shërbimin e furnizimit në kushte të rregulluara ndaj klientëve, të cilët nuk kanë mundur të kontraktojnë vetë një furnizues ose kanë humbur furnizuesin e tyre.

Neni 5
Vlerësimi i kritereve dhe kushteve teknike të sistemeve të matjes

1. Sipas nenit 86, pika 6, Operatori i Sistemit të Shpërndarjes duhet të vlerësojë nëse sistemi i matjes i klientit që furnizohet nga Furnizuesi i Mundësisë së Fundit përmbush kushtet teknike për ta lejuar klientin të furnizohet në treg të liberalizuar. 
2. Operatori i Sistemit të Shpërndarjes do të vlerësojë kushtet teknike të sistemit të matjes, pa cenuar të drejtën e klientëve për të përzgjedhur furnizuesin e energjisë elektrike. 
3. Operatori i Sistemit të Shpërndarjes duhet të garantojë aksesin në rrjetin e shpërndarjes sipas përcaktimeve ligjore në fuqi për klientët që kanë përzgjedhur furnizuesin e energjisë elektrike përpara lidhjes me rrjetin e shpërndarjes.
4. Operatori i Sistemit të Shpërndarjes do të vlerësojë kriteret e mëposhtme, për të përcaktuar nëse klienti mund të furnizohet me energji elektrike në tregun e liberalizuar. 
a) klienti është një klient fundor me sistem matje të regjistruar në Operatorin e Sistemit të Shpërndarjes me adresë pikën në të cilën klienti konsumon energjinë elektrike; 
b) klienti furnizohet dhe faturohet për konsumin e tij të energjisë elektrike bazuar në vlerat e matura të cilat lexohen nga sistemi matës, përfshirë dhe nëse janë të aplikueshme, korrigjime periodike të mëvonshme;
c) Operatori i Sistemit të Shpërndarjes ka akses në sistemin e matjes për të siguruar lexim periodik të matësit të energjisë elektrike. 
5. Vlerësimi i kushteve teknike siç është përcaktuar në pikën 6, të nenin 86, të ligjit nr. 43/2015 “Për sektorin e energjisë elektrike”, i ndryshuar, do të bazohet në kriteret e paragrafit 3, të këtij neni. 
6. Sistemi inteligjent i matjes është i preferueshëm, por nuk është parakusht për një klient i cili ndryshon furnizuesin dhe nuk përbën një kriter për Operatorin e Sistemit të Shpërndarjes për të konfirmuar aftësinë e klientit për t’u furnizuar nëpërmjet një furnizuesi në treg të liberalizuar. 
 
Neni 6
Të drejtat dhe detyrimet e klientëve

1. Të gjithë klientët fundorë kanë të drejtë të ndryshojnë furnizuesin e tyre pa pagesë. 
2. Klienti brenda 5 ditëve nga kërkesa e bërë duhet të informohet nga OSSH sh.a., lidhur me rezultatin e vlerësimit të kritereve të përcaktuara në nenin 5, pika 3, me qëllim furnizimin me energji elektrike në tregun e pa rregulluar 
3. Në rastin kur klienti nuk i përmbush kriteret e përcaktuara në nenin 5, pika 3, të kësaj rregullore, Operatori i Sistemit të Shpërndarjes do të informojë klientin mbi informacionin që duhet të plotësojë për përmbushjen e kritereve. Pas plotësimit të kritereve klienti mund të ushtrojë të drejtën ligjore për përzgjedhjen e furnizuesit të energjisë elektrike. Në të gjitha rastet e tjera, konsiderohet se klientët i përmbushin kushtet për të ndryshuar furnizuesin pa kushte të tjera. 
4. Informimi sipas paragrafit 3, të këtij neni, duhet të përfshijë çdo informacion të veçantë që klienti duhet të ofrojë me qëllim për të lehtësuar procesin e përmbushjes së kushteve të përcaktuara në nenin 5, pika 3. 

Neni 7
Profilet e standardizuara të ngarkesës 

1. Operatori i Sistemit të Shpërndarjes do të krijojë profile të standardizuara të ngarkesës për të gjitha kategoritë e klientëve në rastin kur të dhënat e kërkuara të matjes për llogaritjen/shlyerjen e disbalancave nuk janë në dispozicion nga sistemi i matjes i klientit. 
2. Nëse periudha e vendosur për llogaritjen e disbalancave është çdo orë, profili i standardizuar i ngarkesës duhet të jetë të paktën në intervale njëorëshe. Në çdo rast profili i standardizuar i ngarkesës duhet të përcaktohet sa periudha kohore e përcaktuar për llogaritjen e disbalancave e vendosur në rregullat e balancimit të energjisë elektrike në fuqi.
3. Profilet e standardizuara të ngarkesës zëvendësojnë profilet e konsumit real për palën përgjegjëse për balancimin sipas rregullave të balancimit të energjisë elektrike për llogaritjen/shlyerjen e disbalancave, për çdo periudhë gjatë së cilës matja e cila mat konsumin faktik në interval kohore nuk është e disponueshme. 

Neni 8
Krijimi i profileve të standardizuara të ngarkesës 

1. Operatori i Sistemit të Shpërndarjes duhet të hartojë profile të standardizuara të ngarkesës bazuar në dy kritere të përgjithshme: 
a) kategorinë e klientëve; 
b) zonën administrative ku është i lidhur klienti.
2. Klientët, të cilët i përkasin një kategorie, kanë të njëjtat karakteristika dhe për llogaritjen/shlyerjen e disbalancave, konsumi i energjisë elektrike për këto standardizohet për një profil ngarkese të veçantë. 
3. Për disa kategori klientësh Operatori i Sistemit të Shpërndarjes mund të marrë në konsideratë dhe kriterin e zonës administrative ku është lidhur klienti.
4. Profili i standardizuar i ngarkesës për çdo kategori klientësh do të hartohet nga Operatori i Sistemit të Shpërndarjes për një periudhë prej të paktën një vit kalendarik.
5. Profili i standardizuar i ngarkesës për çdo kategori klientësh për çdo vit kalendarik do të publikohen në faqen e internetit të OSSH sh.a. të paktën tre muaj para fillimit të vitit në të cilin këto profile të standardizuara të ngarkesës do të aplikohen. 
6. Para publikimit të profileve të standardizuara të ngarkesës, Operatori i Sistemit të Shpërndarjes mund të konsultohet me pjesëmarrësit e tregut, ERE dhe palët e tjera të interesuara.
7. Gjatë aplikimit të tyre Operatori i Sistemit të Shpërndarjes periodikisht mund të rishikojë profilet e standardizuara të ngarkesës për vitin kalendarik në mënyrë që profilet të standardizuara të ngarkesës të jenë sa më afër profileve reale të ngarkesës.

Neni 9
 Kategoritë e klientëve 

1. Operatori i Sistemit të Shpërndarjes duhet të hartojë profile të standardizuara të ngarkesës për kategoritë bazë të klientëve të identifikuara: i. privat, ii. buxhetore, iii. jobuxhetore, iv. familjare. 

Neni 10
Forma e profileve

1. Profilet e ngarkesës duhet të përgatiten në formë tabelash ku të përfshihet numri i orëve gjatë ditës dhe raportet korresponduese të cilat tregojnë marrëdhënien midis konsumit gjatë asaj ore dhe konsumin ditor. 

Neni 11
Afatet kohore 

1. Profilet e standardizuara të ngarkesës për të gjitha kategoritë e klientëve fundorë që janë të lidhur në rrjetin e Operatorit të Sistemit të Shpërndarjes dhe të specifikuar në këto rregullore duhet të hartohen dhe të publikohen nga operatori i sistemit të shpërndarjes, i bëhen me dije në çdo rast ERE.
2. Operatori i Sistemit të Shpërndarjes do të krijojë një bazë të dhënash nga matësit të cilët realizojnë matje me interval kohore (matësit inteligjentë), si dhe nga pajisje të tjera të përshtatshme matëse të cilat lejojnë grumbullimin e të dhënave që kanë lidhje me profilet reale të ngarkesës për të gjitha kategoritë e klientëve.
3. Bazuar në të dhënat e mbledhura Operatori i Sistemit të Shpërndarjes duhet të përditësojë profilet e standardizuara të ngarkesës në mënyrë periodike dhe të paktën një herë në vit. 
4. Operatori i Sistemit të Shpërndarjes duhet të synojë që nëpërmjet përditësimit të profileve të standardizuara të ngarkesës të minimizojë për aq sa është e mundur disbalancat për këtë kategori klientësh.
5. Operatori i Sistemit të Shpërndarjes duhet të hartojë dhe të publikojë profilet e para të standardizuara të ngarkesës, sipas kësaj rregulloreje brenda një afati 4-mujor nga hyrja në fuqi e rregullores. Në çdo rast tjetër profilet e standardizuara të ngarkesës do të hartohen dhe publikohen sipas përcaktimeve të pikave 4 dhe 5, të nenit 8, të rregullores. 
6. Në çdo rast rishikimi të profileve të standardizuara të ngarkesës Operatori i Sistemit të Shpërndarjes duhet t’i publikojë sipas afateve të parashikuara në këtë nen. 

Neni 12
Aksesi i të dhënave të matjes 
 
1. Operatori i Sistemit të Shpërndarjes duhet të ketë akses në sistemin e matjes për të siguruar lexim periodik ë matësve të klientëve fundorë të lidhur në rrjetin e saj, por të furnizuar nga furnizuesit.
2. Operatori i Sistemit të Transmetimit (OST sh.a.) duhet të ofrojë akses në të dhënat e matësve të klientëve që ajo administron sipas nenit 3, pika 3.4, e marrëveshjes dypalëshe midis OST-së dhe Operatorit të Sistemit të Shpërndarjes datë 28.12.2017.


Neni 13
Rishikimi dhe ndryshimi i rregullores

Kjo rregullore është objekt rishikimi dhe ndryshimi me vendim të Bordit.

Neni 14
Hyrja në fuqi 

Kjo rregullore hyn në fuqi, pas botimit të vendimit në Fletoren Zyrtare.

